32006D0213
L 079/27
JURNALUL OFÍCIAL AL UNIUNII EUROPENE
DECIZIA COMISIEI
din 6 martie 2006
de stabilire a clasificării caracteristicilor de comportare la foc pentru anumite produse de construcții în ceea ce privește pardoselile din lemn și lambriurile și placările din lemn masiv
[notificată cu numărul C(2006) 655]
(Text cu relevanță pentru SEE)
(2006/213/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE din 21 decembrie 1988 privind apropierea actelor cu putere de lege și a actelor administrative ale statelor membre referitoare la produsele pentru construcții (1), în special articolul 20 alineatul (2),
întrucât:
(1)
Directiva 89/106/CEE prevede că, pentru a se ține cont de diferitele niveluri de protecție pentru lucrările de construcții în plan național, regional sau local, în documentele de fundamentare este necesar să se definească clasele de performanță ale produselor pentru fiecare cerință esențială. Respectivele documente au fost publicate sub forma unei „comunicări a Comisiei privind documentele de fundamentare din Directiva 89/106/CEE” (2).
(2)
În ceea ce privește cerința esențială de siguranță în caz de incendiu, documentul de fundamentare nr. 2 conține o listă a măsurilor interdependente care, împreună, definesc strategia privind siguranța în caz de incendiu care poate fi pusă în aplicare în mod diferit în statele membre.
(3)
Una din măsurile identificate în documentul de fundamentare nr. 2 constă în limitarea apariției și propagării focului și a fumului într-o zonă dată, prin limitarea potențialului produselor de construcții de a contribui la extinderea focului.
(4)
Limitarea în cauză nu poate fi exprimată decât sub forma diferitelor clase de caracteristici de comportare la foc a produselor în condițiile utilizării lor finale.
(5)
Printr-o soluție armonizată, s-a instituit un sistem de clase prin Decizia 2000/147/CE a Comisiei din 8 februarie 2000 de punere în aplicare a Directivei 89/106/CEE a Consiliului referitor la clasificarea comportării la foc a materialelor de construcții (3).
(6)
În cazul pardoselilor din lemn și a lambriurilor și placărilor de lemn masiv, este necesar să se utilizeze clasificarea instituită prin Decizia 2000/147/CE.
(7)
Pentru numeroase produse și/sau materiale de construcții, caracteristicile privind comportarea la foc în conformitate cu clasificarea instituită prin Decizia 2000/147/CE sunt bine definite și suficient de bine cunoscute de către autoritățile de reglementare în domeniul siguranței în caz de incendiu din statele membre, fără a fi necesară testarea suplimentară.
(8)
Măsurile prevăzute prin prezenta decizie sunt în conformitate cu avizul Comitetului permanent pentru construcții,
ADOPTĂ PREZENTA DECIZIE:
Articolul 1
Produsele și/sau materialele de construcții care îndeplinesc toate cerințele privind caracteristicile de „comportare la foc” fără a necesita testarea suplimentară sunt enumerate în anexă.
Articolul 2
Clasele specifice care se aplică diferitelor produse și/sau materiale de construcții în conformitate cu clasificarea privind comportarea la foc, stabilite prin Decizia 2000/147/CE, sunt definite în anexa la prezenta decizie.
Articolul 3
Produsele sunt luate în considerare avându-se în vedere utilizarea lor finală, acolo unde este cazul.
Articolul 4
Prezenta decizie se adresează statelor membre.
Adoptată la Bruxelles, 6 martie 2006.